1900-tallet var præget af en voksende sudansk selvfølelse, og i 1953 gav briterne Sudan selvstyre. 1. januar 1956 opnåede landet uafhængighed. Siden uafhængigheden har Sudan været underlagt en lang række ustabile parlamentariske regeringer og militærstyrer. I 1983 indførte militærlederen Gaafar Nimeiry sharia, hvilket forværrede kløften mellem det muslimske nord og animistisk-kristne syd. De sproglige, religiøse og politiske forskelle kulminerede i en langvarig borgerkrig mellem nordlige regeringsstyrker og sydlige oprørsgrupper, hvis vigtigste fraktion var Det Sudanske Folks Befrielseshær. Den næsten 30 år lange borgerkrig førte i 2011 til dannelsen af et uafhængigt Sydsudan. Sudan var fra 1998 til 2019 underlagt Omar al-Bashirs militærdiktatur. Hans hårdhændede styre førte i 2003 til krigen i Darfurs udbrud, hvor Bashir blev anklaget for etnisk udrensning. Efter langvarige protester mod Bashirs styre, der brød ud i slutningen af 2018, blev Bashir afsat ved et kup 11. april 2019.Sudan styres af et Suverænitetsråd ("Sovereignity Council of Sudan") siden 20. august 2019, og det forventes at sidde til november 2022.